Turkiyada xorijlik sayyohlarni Pfizer bilan emlashga ruxsat berildi. Vaksinatsiyadan so‘ng ular Yevroittifoqda tan olingan sertifikatni qo‘lga kiritadi

Turkiya hukumati mamlakatda qo‘llanilayotgan vaksinalar bilan sayyohlarni ham emlashga rasman ruxsat berdi. Yevropadan tashqaridagi davlatlar, xususan O‘zbekiston fuqarolariga bu Yevropa Ittifoqida tan olingan vaksinatsiya sertifikatini qo‘lga kiritish uchun qulay variant bo‘lishi mumkin.

12-yanvar kuni Tinkoff journal chop etgan xabarga ko‘ra, Turkiya Sog‘liqni saqlash vazirligi dekabr oyi oxirida tibbiyot tashkilotlariga maktub yo‘llab, xorijlik sayyohlarni ikki komponentli Pfizer/BioNTech va Sinovac vaksinalari bilan emlash mumkinligini bildirgan.
Sayyohlar uchun emlanish pulli — bitta inyeksiya uchun 400 turk lirasi (taxminan, 28 dollar) to‘lanadi, deyilgan maktubda. 14-yanvar kuni “Vestnik ATOR” nashri Turkiyadagi bir qator tibbiyot tashkilotlari bilan bog‘langani, xorijliklarni emlash haqidagi Sog‘liqni saqlash vazirligi xatining haqiqiyligi hamma joyda tasdiqlangani haqida xabar berdi.
Turkiya COVID sertifikatlarining Yevropa tizimiga ulangan: ushbu mamlakatda beriladigan vaksinatsiya sertifikati Yevropa Ittifoqida beriladigan sertifikatga tengdir va bunday sertifikat egalari (fuqaroligidan qat’iy nazar) vizasi bilan Yevropa Ittifoqi mamlakatlari bo‘ylab erkin harakatlanishi va u yerda istalgan jamoat joylariga tashrif buyurishi mumkin.
Turkiyaning aksariyat klinikalarida sayyohlarni qabul qilish hali boshlanmagan bo‘lsa-da, texnik muammolar hal etilgach, yaqin kelajakda buning ijrosi kutilmoqda. Sayyohlar “qizil pasport” bilan oldindan ro‘yxatga yozilmasdan turib ham emlanishi mumkin.
Shu bilan birga, bir nechta turk klinikalari “Vestnik ATOR”ga Rossiyaning “Sputnik V” vaksinasi bilan to‘liq emlangan sayyohlarga Pfizer/BioNTech’ning bitta buster dozasidan keyin sertifikat berilishi mumkinligini tasdiqlagan.
 Yevropa Ittifoqida tasdiqlangan vaksinalar bilan emlangan chet ellik sayyohlar uchun Ittifoq chegaralarini ochish taklif qilindi